《陪陈彦博编脩游永寿寺》
明代·袁华

积阴不成雨，朝光散林丘。郊原春意动，荠麦青油油。

东冈直如矢，隐见坼上州。孤塔倚天外，高城枕江流。

江流去不返，逝者如斯不。所忻风日佳，散步行夷犹。

岂惮冻泥滑，言往梓峰游。梓封竹树深，好鸟鸣相酬。

梅蕊吹残香，飘雪沾衣裘。嘅想吕王孙，掉臂辞封侯。

建兹阿兰若，施以良田畴。忆昨结搆初，甲子方一周。

香镫夜达旦，奉祀绵千秋。志异蚩蚩氓，泯灭同浮沤。

寿师禅门秀，参学踵前脩。神骏怜支遁，词华拟汤休。

倒屐出迎客，茗供相延留。寒菘肥胜肉，采掇荐新篘。

物岂有定味，适口为珍羞。语深俗虑释，水木生清幽。

元龙湖海士，朅来客沧洲。留题纪雅集，佳句锵琳球。

蹇予发种种，孤昧寡良俦。愿为蝇付骥，来往结绸缪。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。